Микеланджело Буонароти
Ако е вярна мъдростта старинна…

Превод от италиански: Драгомир Петров, 1970

chitanka.info

Ако е вярна мъдростта старинна…[0]

Ако е вярна мъдростта старинна,

синьор, тоз, който може, той не иска

ти хвана вяра на лъжата низка

и награди измамници мнозина.

Слуга ти верен бях — като малцина:

лъча на слънцето аз бях, ти — диска,

но времето ми ти без жал разплиска

и ме разлюби след труда мърцина.

Надявах се чрез твоето величие

да се въздигна. Мечът беше силен,

а не далечен глас на ехо глухо.

Ала небето гледа с безразличие

на добродетелта, щом плод обилен

ми обещава от дървото сухо.

[0] В този сонет поетът дава израз на огорчението, причинено му от папа Юлий II (дела Ровере), който оставил невъзнаграден огромния му труд, поддавайки се на различни клевети и сплетни. Според един от големите изследователи на Микеланджело — Гуасти, сонетът е писан през 1506 г., веднага след пътуването на поета до Карара, където той ходил, за да достави необходимите за гробницата на папата мрамори. — Б.пр. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.